78.

Zjednodušená metóda si vyžaduje identifikáciu činností uvedených v článkoch 169, 170 a 171 nariadenia o spoločnej organizácii trhov a posúdenie významu objemov a nákladov, ktorých sa tieto činnosti týkajú. V štyroch rámčekoch nižšie sú pre každý z troch sektorov uvedené situácie, v ktorých tieto činnosti predstavujú významné objemy dotknutého výrobku a významné náklady na výrobu a umiestnenie výrobku na trhu, aby OV mohla využiť odchýlku. Možno to dosiahnuť prostredníctvom jednej činnosti alebo kombináciou viacerých činností, ak ani jedna činnosť nie je uvedená v odchýlke, pričom je pravdepodobné, že sama osebe povedie k významnému zefektívneniu. Každá situácia si vyžaduje individuálnu analýzu, aby sa zaistilo, že vzniknuté náklady a objemy, ktorých sa tieto činnosti týkajú, postačujú na dosiahnutie výrazného zefektívnenia. Cieľom nasledujúcich príkladov nie je poskytnúť vyčerpávajúci zoznam všetkých situácií, v prípade ktorých sa zjednodušená metóda uplatňuje. SEKTOR OLIVOVÉHO OLEJA Použitie skúšky významného zefektívnenia Príklady situácií, v prípade ktorých spoločné činnosti uvedené v článku 169 nariadenia o spoločnej organizácii trhov pravdepodobne povedú k významnému zefektívneniu v rámci zjednodušenej metódy. i) Spoločné spracovávanie 1. Spoločné spracovávanie pravdepodobne v určitých situáciách povedú k významnému zefektívneniu. Môže to byť napríklad v prípade, keď OV spracúva viac ako polovicu objemu olív zozbieraných jej členmi na účely výroby olivového oleja v lisovni olivového oleja. Vybudovanie lisovne olivového oleja si vyžaduje významnú investíciu. Spracovanie olív na olivový olej zvyčajne zahŕňa niekoľko fáz: čistenie olív, lisovanie olív a filtrovanie olivového oleja a ďalšie procesy. V situácii, keď OV prostredníctvom svojich činností spoločného spracovávania vyrába viac ako polovicu olivového oleja komercializovaného OV, pravdepodobne dosiahne významné zefektívnenie v porovnaní so situáciou, keď členovia svoje olivy spracúvajú jednotlivo, a splní tak podmienky zjednodušenej metódy. ii) Spoločné balenie, označovanie alebo propagácia 2. Spoločné balenie/plnenie do fliaš a označovanie olivového oleja pravdepodobne v určitých situáciách povedú k významnému zefektívneniu. Môže to byť napríklad v prípade, keď OV vykonáva tieto činnosti v prípade viac ako polovice olivového oleja komercializovaného v lisovni olivového oleja. Spoločné balenie/plnenie do fliaš a označovanie si zvyčajne vyžaduje významnú investíciu na získanie potrebnej technológie/strojov. V takej situácii, keď OV vykonáva činnosti spoločného balenia/plnenia do fliaš a označovania v prípade viac ako polovice olivového oleja komercializovaného OV, pravdepodobne dosiahne významné zefektívnenie a splní tak podmienky zjednodušenej metódy. 3. Spoločná propagácia pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vyvíja a komercializuje výrobok s pridanou hodnotou. Výrobok má „pridanú hodnotu“ napríklad, ak sa líši od iných výrobkov na základe osobitného súboru vlastností s cieľom splniť konkrétne požiadavky zákazníkov. OV môže svoj výrobok odlíšiť na základe použitých výrobných metód (napr. na výrobu organického olivového oleja) alebo iných faktorov. Spoločná propagácia v tejto súvislosti je marketingová časť integrovanej stratégie predaja tohto výrobku s pridanou hodnotou a zahŕňa všetky objemy komercializované OV. OV stanovuje a zaručuje súlad so súborom špecifikácií výrobku: zahŕňa to napr. vytvorenie primeraného súboru špecifikácií, plánovanie procesu výroby a kontrolu kvality v súvislosti s týmito špecifikáciami, obstaranie vstupných surovín potrebných na dodržanie týchto špecifikácií atď. Náklady OV a jej členov na dosiahnutie súladu s týmto integrovaným prístupom sú značné. V takej situácii OV pravdepodobne dosiahne významné zefektívnenie a splní tak podmienky zjednodušenej metódy. Sektorové činnosti v oblasti spoločnej propagácie, ako je napríklad všeobecná propagácia spotreby olivového oleja, nie sú relevantné na účely odchýlky, pretože nie sú činnosťou vykonávanou jednou OV, ale činnosťou, ktorá je koordinovaná medzi výrobcami a/alebo OV v rovnakom sektore a ktorá má byť prínosom pre celý sektor, a nie výlučne pre jednu OV. iii) Spoločná organizácia kontroly kvality 4. Spoločná organizácia kontroly kvality pravdepodobne v určitých situáciách povedie k významnému zefektívneniu. Môže to byť napríklad v prípade, keď OV zabezpečuje jednotnú kvalitu výrobkov vyrábaných svojimi členmi, lebo sa to vyžaduje podľa právnych predpisov alebo stanovených noriem, napr. ak OV a jej členovia chcú uspokojiť požiadavky kupujúcich. OV v prvom rade pomáha zabezpečiť kvalitu prostredníctvom poradenstva a podpory v súvislosti s výrobnými procesmi. OV pritom poskytuje výrobcom praktické služby, napríklad poradenstvo v oblasti zlepšenia metód používania fytosanitárnych látok, iných chemikálií a hnojív a v oblasti skvalitnenia výrobných metód či pomoc pri riešení výrobných problémov v poľnohospodárskom podniku a problémov regulácie a inšpekcie, aby výrobca zvýšil kvalitu svojho výrobku. Po druhé, OV vykonáva aj skúšanie (vlastné alebo externé) na overenie kvality olivového oleja (laboratórne skúšanie kyslosti a prítomnosti pesticídov, skúšanie organoleptických vlastností atď.) vyrobeného svojimi členmi, ktorý bude OV komercializovať. Takéto skúšanie sa vykonáva buď s cieľom preukázať nezávislým certifikačným/kontrolným orgánom, že výrobky spĺňajú regulačné požiadavky alebo normy, alebo preukázať kupujúcim, že výrobky spĺňajú ich požiadavky. Náklady na všetky tieto činnosti sú významné, ak tieto činnosti predstavujú viac ako polovicu olivového oleja komercializovaného OV. V tejto situácii OV pravdepodobne dosiahne významné zefektívnenie, lebo pre jednotlivého člena by bolo podstatne nákladnejšie dosiahnuť rovnaký výsledok samostatne. V takejto situácii preto OV pravdepodobne dosiahne významné zefektívnenie a splní tak podmienky zjednodušenej metódy. iv) Spoločná distribúcia Spoločná distribúcia môže zahŕňať tieto činnosti: spoločnú prepravu, vybudovanie distribučného strediska alebo predajnej infraštruktúry a/alebo organizovanie predajnej platformy. 5. Spoločná preprava pravdepodobne v určitých situáciách povedie k významnému zefektívneniu. Môže to byť napríklad v prípade, keď OV organizuje prepravné služby z olivových hájov do miesta spracovania (lisovňa olivového oleja) pre viac ako polovicu olivového oleja komercializovaného OV alebo keď OV organizuje prepravné služby z viacerých lisovní olivového oleja do miesta balenia/plnenia do fliaš a označovania pre viac ako polovicu olivového oleja komercializovaného OV. Náklady na prepravu predstavujú významnú časť nákladov na výrobu a umiestňovanie výrobku na trhu. V tejto situácii môže OV podnikať v oblasti prepravy efektívnejšie v porovnaní s prípadom, keď by to členovia robili individuálne. OV môže napríklad dosiahnuť úspory z rozsahu prepravou väčších objemov, konsolidáciou počtu dodávok či znížením nákladov na vykladanie a manipuláciu. V takejto situácii preto OV pravdepodobne dosiahne významné zníženie nákladov a významné zefektívnenie v porovnaní s prípadom, keď by to členovia robili individuálne, preto OV pravdepodobne dosiahne významné zefektívnenie a splní tak podmienky zjednodušenej metódy. 6. Vybudovanie distribučného strediska alebo predajnej infraštruktúry a/alebo organizovanie predajnej platformy Komisia nevie o situácii, v ktorej by samotné distribučné stredisko, predajná infraštruktúra a/alebo platforma internetového predaja viedli k dostatočnému významnému zefektívneniu, aby sa splnili podmienky skúšky významného zefektívnenia v sektore olivového oleja. Ak by sa však skombinovali s inými činnosťami, ako je doprava alebo kontrola kvality, v prípade ktorých sú spoločné náklady značné, mohlo by sa tým dosiahnuť významné zefektívnenie, ak by objemy, ktorých sa činnosti týkajú, predstavovali viac ako polovicu výrobkov komercializovaných OV. Preto OV pravdepodobne dosiahne významné zefektívnenie a splní tak podmienky zjednodušenej metódy. OV by napríklad mohla spoločne zorganizovať distribučné stredisko, dopravu výroby a platformu internetového predaja. Ak objemy, ktorých sa tieto činnosti týkajú, predstavujú viac ako polovicu objemov komercializovaných OV, náklady na vytvorenie a zorganizovanie týchto činností sú značné a tieto činnosti spolu pravdepodobne povedú k významnému zefektívneniu, takže OV splní podmienky zjednodušenej metódy. v) Spoločné využívanie zariadení alebo skladovacích priestorov 7. Spoločné využívanie zariadení pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do významných poľnohospodárskych strojov (napr. zberné stroje, aplikátory fytosanitárnych látok, hnojív, pesticídov) a zabezpečuje ich správne používanie a údržbu. V takom prípade OV znáša počiatočné investičné náklady na zakúpenie zariadení (nových alebo použitých) na výrobu olivového oleja. OV následne znáša ďalšie náklady týkajúce sa údržby a zabezpečenia správneho používania zariadení (napr. na odbornú prípravu). Počiatočné investície a ďalšie náklady na zariadenia znamenajú významné náklady, ak sa týkajú významných objemov. V tejto súvislosti sú náklady na používanie zariadení významné, ak sa významná časť objemov komercializovaných OV vyrába pomocou spoločne vlastnených zariadení. Ak sa zariadenia používajú na výrobu viac ako polovice objemu olivového oleja komercializovaného OV, OV preto pravdepodobne dosiahne významné zefektívnenie. Nové zariadenia/stroje sú často potrebné na zvýšenie produktivity, ako aj na zabezpečenie, aby výrobok spĺňal požiadavky trhu. Niektorí výrobcovia si však nemôžu dovoliť nové zariadenia pre nutnosť veľkých investícií, preto spoločné využívanie zariadení môže členom ušetriť náklady a zvýšiť ich produktivitu. V takej situácii OV splní podmienky zjednodušenej metódy. 8. Spoločné využívanie skladovacích priestorov pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do skladovacích priestorov a zabezpečuje ich správne používanie a údržbu. OV znáša počiatočné investičné náklady na skladovanie prostredníctvom nákupu alebo plánovania a budovania priestorov. OV znáša ďalšie investičné náklady na skladovanie prostredníctvom modernizácie priestorov. Investície do skladovacích priestorov znamenajú významné náklady, ak sa týkajú významných objemov. Náklady na používanie skladovacích priestorov sú významné aj vtedy, keď sa v nich skladuje významná časť objemov olivového oleja OV. Ak sa skladovacie činnosti týkajú viac ako polovice olivového oleja komercializovaného OV, a sú teda významné z hľadiska objemu, OV pravdepodobne dosiahne významné zefektívnenie. Poskytovanie skladovacích priestorov OV môže viesť k zníženiu nákladov v porovnaní so situáciou, keď členovia musia do skladovania investovať jednotlivo. Skladovanie výrobku bez nutnosti okamžite ho dodať tretej strane, podľa možnosti počas dlhšieho obdobia a vo väčších množstvách, umožňuje členom OV predať ich výrobky, keď je cena výhodnejšia, teda nie nevyhnutne v čase zberu, keď je ponuka najväčšia. Mohla by sa tým vyriešiť aj nerovnováha v ponuke v dôsledku meniacich sa objemov olív zozbieraných v rôznych rokoch. V takej situácii OV splní podmienky zjednodušenej metódy. vi) Spoločné nakladanie s odpadom, ktorý je priamo spojený s výrobou olivového oleja Podľa informácií Komisie sa zdá, že spoločné nakladanie s odpadom priamo súvisiacim s výrobou olivového oleja sa zvyčajne uskutočňuje spolu so spoločným spracovaním, ktoré samo osebe, ak sa týka viac ako polovice olivového oleja komercializovaného OV, pravdepodobne povedie k významnému zefektívneniu a preto splní podmienky zjednodušenej metódy [k spoločnému spracovaniu pozri bod i)]. vii) Spoločné obstarávanie vstupných surovín 9. Spoločné obstarávanie vstupných surovín pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva obstarávanie pre významné objemy, aby mohla získať významné zľavy, lepšie dodacie podmienky a/alebo úverové podmienky v porovnaní s tým, čo by získal individuálny výrobca. Okrem toho, že OV obstaráva vstupné suroviny na svoj účet, môže zabezpečiť aj správne skladovanie a/alebo dodávku týchto výrobkov. Keď OV obstaráva pre svojich členov hnojivá, fytosanitárne látky, pesticídy alebo energiu (palivo, elektrinu), tieto vstupy predstavujú významné náklady (50). Ak OV vykonáva obstarávanie týchto vstupov pre objem zodpovedajúci výrobe viac ako polovice spoločne komercializovaného olivového oleja, pravdepodobne dosiahne významné zefektívnenie. V takejto situácii OV splní podmienky zjednodušenej metódy. Obstarávanie iného druhu vstupov, ako je podpora IT, ekonomické alebo technické poradenstvo, fytosanitárne služby, zvyčajne samé osebe nepredstavujú významné náklady pre OV. V dôsledku toho nie je pravdepodobné, že OV dosiahne významné zefektívnenie na využitie odchýlky. viii. Kombinácia činností 10. Kombinácia činností je situácia, v ktorej žiadna z činností pokrývajúca viac ako polovicu olivového oleja komercializovaného OV v určitých situáciách pravdepodobne nepovedie k významnému zefektívneniu. Podrobnejšie o kombináciách činností pozri rámček ďalej v texte. SEKTOR HOVÄDZIEHO A TEĽACIEHO MÄSA Použitie skúšky významného zefektívnenia Príklady situácií, v prípade ktorých spoločné činnosti uvedené v článku 170 nariadenia o spoločnej organizácii trhov pravdepodobne povedú k významnému zefektívneniu v rámci zjednodušenej metódy. i) Spoločná distribúcia Spoločná distribúcia môže zahŕňať tieto činnosti: spoločnú prepravu, vybudovanie distribučného strediska alebo predajnej infraštruktúry a/alebo organizovanie predajnej platformy. 1. Spoločná preprava pravdepodobne v určitých situáciách povedie k významnému zefektívneniu. Môže to byť napríklad v prípade, ak OV organizuje prepravné služby z výrobných prevádzok smerom ku kupujúcim alebo k spracovateľským prevádzkam v prípade viac ako polovice hospodárskych zvierat komercializovaných OV. V tejto situácii môže OV podnikať v oblasti prepravy efektívnejšie v porovnaní s prípadom, keď by to členovia robili individuálne. OV môže napríklad dosiahnuť úspory z rozsahu prepravou väčších objemov, konsolidáciou počtu dodávok či znížením nákladov na vykladanie a manipuláciu. V tejto situácii tak OV pravdepodobne dosiahne významné zníženie nákladov a významné zefektívnenie v porovnaní s prípadom, keď by to členovia robili individuálne, a OV splní podmienky zjednodušenej metódy. 2. Organizovanie predajnej platformy pravdepodobne v určitých situáciách povedie k významnému zefektívneniu. Môže to byť napríklad v prípade, keď OV rozvíja fyzický trh alebo aukčnú platformu na predaj hospodárskych zvierat. V takej situácii OV investuje do zariadení na prezentáciu hospodárskych zvierat a obchodovanie s nimi. Vyžaduje si to značné investičné náklady a znamená to významné prevádzkové náklady. Činnosť by sa musela týkať veľkých objemov a pravidelného obchodovania, aby sa vyhovelo zjednodušenej metóde. Dosiahlo by sa to, ak by platforma predaja pre svojich členov predstavovala hlavný predajný kanál, t. j. OV predáva viac ako polovicu hospodárskych zvierat svojich členov (v objemovom vyjadrení). Tým sa pri predaji hospodárskych zvierat pravdepodobne dosiahnu úspory z rozsahu, lebo výrobcovia rýchlejšie oslovia väčší počet kupujúcich, ako keby to robili individuálne. Môžu sa tým znížiť aj transakčné náklady pre predávajúcich a kupujúcich. V tejto situácii tak OV pravdepodobne dosiahne významné zefektívnenie v porovnaní s prípadom, keď by to členovia robili individuálne, a OV splní podmienky zjednodušenej metódy. 3. Vybudovanie distribučného strediska pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do distribučného zariadenia, napríklad do zberného strediska teliat na preskupenie teliat podľa určitých špecifikácií, a zabezpečuje správne používanie a údržbu strediska. OV znáša počiatočné investičné náklady na distribučné stredisko prostredníctvom nákupu alebo naplánovania a vybudovania zariadenia. OV znáša ďalšie investičné náklady na modernizáciu zariadenia. Počiatočné a ďalšie investície znamenajú významné náklady, ak sa týkajú významných objemov. Náklady na prevádzkovanie zariadenia sú takisto významné, ak sa prostredníctvom neho distribuuje významná časť objemov OV. Ak sa distribučné činnosti týkajú viac ako polovice hospodárskych zvierat komercializovaných OV, a sú teda významné z hľadiska objemu, OV pravdepodobne dosiahne významné zefektívnenie. Tým sa pri predaji hospodárskych zvierat dosiahnu úspory z rozsahu, lebo výrobcovia rýchlejšie oslovia väčší počet kupujúcich, ako keby hospodárske zvieratá distribuovali jednotlivo. Môžu sa tým znížiť aj transakčné náklady pre predávajúcich a kupujúcich. V tejto situácii tak OV pravdepodobne dosiahne významné zefektívnenie v porovnaní s prípadom, keď by to členovia robili individuálne, a OV splní podmienky zjednodušenej metódy. ii) Spoločná propagácia 4. Spoločná propagácia pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vyvíja a komercializuje výrobok s pridanou hodnotou. Výrobok má „pridanú hodnotu“ napríklad, ak sa líši od iných výrobkov na základe osobitného súboru vlastností s cieľom splniť konkrétne požiadavky zákazníkov. OV môže odlíšiť svoj výrobok na základe systému chovu, kŕmenia, výroby alebo miesta pôvodu či iných faktorov. V tejto súvislosti spoločná propagácia je marketingová časť integrovanej stratégie predaja tohto výrobku s pridanou hodnotou, pričom spoločná propagačná činnosť je jednou z viacerých činností vykonávaných v rámci tejto stratégie. OV stanovuje a zaručuje súlad so súborom špecifikácií výrobku: zahŕňa to napr. vytvorenie primeraného súboru špecifikácií, plánovanie procesu výroby a kontrolu kvality v súvislosti s týmito špecifikáciami, obstaranie vstupných surovín potrebných na dodržanie týchto špecifikácií atď. Náklady OV a jej členov na dosiahnutie súladu s týmto integrovaným prístupom sú významné, ak predstavujú viac ako polovicu objemov komercializovaných OV. V takejto situácii OV splní podmienky zjednodušenej metódy. Sektorové činnosti v oblasti spoločnej propagácie, ako je napríklad všeobecná propagácia spotreby hovädzieho mäsa, nie sú relevantné na účely odchýlky, pretože nie sú činnosťou vykonávanou jednou OV, ale činnosťou, ktorá je koordinovaná medzi organizáciami výrobcov v rovnakom sektore a ktorá má byť prínosom pre celý sektor, a nie výlučne pre jednu OV. iii) Spoločná organizácia kontroly kvality 5. Spoločná organizácia kontroly kvality pravdepodobne v určitých situáciách povedie k významnému zefektívneniu. Môže to byť napríklad v prípade, keď OV zabezpečuje jednotnú kvalitu hospodárskych zvierat svojich členov, lebo to vyžadujú právne predpisy alebo stanovené normy požadované kupujúcimi. OV v prvom rade pomáha zabezpečiť kvalitu prostredníctvom poradenstva a podpory v súvislosti s výrobnými procesmi. OV pritom poskytuje služby, ako je poradenstvo v oblasti chovu, lepšieho krmiva a použitia lepších metód chovu hospodárskych zvierat, ako aj pomoc s riešením výrobných problémov v poľnohospodárskom podniku a problémov regulácie a inšpekcie, aby výrobca zvýšil kvalitu svojho výrobku. Po druhé, OV poskytuje veterinárne služby (vlastné alebo externé) na zaistenie zdravia a bezpečnosti výrobku (očkovanie a ďalšie preventívne opatrenia, monitorovanie chorôb, reprodukčné činnosti atď.), ktorý vyrábajú jej členovia a ktorý bude OV komercializovať. OV navyše vykonáva skúšanie buď s cieľom preukázať nezávislým certifikačným/kontrolným orgánom, že výrobky spĺňajú regulačné požiadavky na bezpečnosť alebo normy kvality, a/alebo preukázať kupujúcemu, resp. kupujúcim, že výrobky spĺňajú ich ďalšie požiadavky. Náklady na všetky tieto činnosti sú významné, ak tieto činnosti predstavujú viac ako polovicu hospodárskych zvierat komercializovaných OV. V tejto situácii OV pravdepodobne dosiahne významné zefektívnenie, lebo pre jednotlivého člena by bolo podstatne nákladnejšie dosiahnuť rovnaký výsledok samostatne, takže OV splní podmienky zjednodušenej metódy. iv) Spoločné využívanie zariadení alebo skladovacích priestorov 6. Spoločné využívanie zariadení pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do významných zariadení (napr. strojov na výrobu krmiva, ako je kombajn, drvič) a zabezpečuje ich správne používanie a údržbu. V takom prípade OV znáša počiatočné investičné náklady na zakúpenie zariadení (nových alebo použitých) na chov poľnohospodárskych zvierat. OV následne znáša ďalšie náklady týkajúce sa údržby a zabezpečenia správneho používania zariadení (napr. na odbornú prípravu). Počiatočné investície a ďalšie náklady na zariadenia znamenajú významné náklady, ak sa týkajú významných objemov. V tejto súvislosti sú náklady na využívanie zariadení významné, ak sa významná časť objemov komercializovaných OV vyrába pomocou spoločne vlastnených zariadení. Ak sa zariadenia používajú na výrobu viac ako polovice objemu hospodárskych zvierat komercializovaných OV, OV preto pravdepodobne dosiahne významné zefektívnenie. Nové zariadenia/stroje sú často potrebné na zvýšenie produktivity, ako aj na zabezpečenie, aby výrobok spĺňal požiadavky trhu. Niektorí výrobcovia si však nemôžu dovoliť nové zariadenia pre nutnosť veľkých investícií, preto spoločné využívanie zariadení môže členom ušetriť náklady a zvýšiť ich produktivitu. V takejto situácii OV splní podmienky zjednodušenej metódy. 7. Spoločné využívanie skladovacích priestorov pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do skladovacích priestorov (napr. na krmivo) a zabezpečuje ich správne používanie a údržbu. OV znáša počiatočné investičné náklady na skladovanie prostredníctvom nákupu alebo plánovania a budovania priestorov. OV znáša ďalšie investičné náklady na skladovanie prostredníctvom modernizácie priestorov. Počiatočné a ďalšie investície do skladovania znamenajú významné náklady, ak sa týkajú významných objemov. Náklady na používanie skladovacích priestorov sú takisto významné, keď sa v nich skladuje významná časť objemov OV. Ak sa skladovacie činnosti týkajú viac ako polovice hospodárskych zvierat komercializovaných OV, a sú teda významné z hľadiska objemu, OV pravdepodobne dosiahne významné zefektívnenie. Poskytovanie skladovacích priestorov OV môže viesť k zníženiu nákladov v porovnaní so situáciou, keď členovia musia do skladovania investovať jednotlivo. Možnosť skladovať krmivo bez nutnosti okamžite ho dodať členom OV, podľa možnosti počas dlhšieho obdobia a vo väčších množstvách, umožňuje členom OV mať krmivo k dispozícii v prípade potreby a bezodkladne. Okrem toho OV môže nakúpiť väčšie objemy krmiva, keď je cena zaujímavá a skladovať ho, dokým ho členovia nepoužijú. V takejto situácii OV splní podmienky zjednodušenej metódy. v) Spoločné nakladanie s odpadom, ktorý je priamo spojený s chovom hovädzieho dobytka 8. Spoločné nakladanie s odpadom pravdepodobne v určitých situáciách povedie k významnému zefektívneniu. Môže to byť napríklad v prípade, keď OV zabezpečuje odvoz, skladovanie a udržateľné opätovné využitie (na výrobu energie a bioplynu, hnojív atď.) odpadu vytvoreného viac ako polovicou poľnohospodárskych zvierat komercializovaných OV. V tejto situácii môže OV nakladať s odpadom efektívnejšie v porovnaní s prípadom, keď by to členovia robili individuálne. OV môže napríklad dosiahnuť úspory z rozsahu prepravou väčších objemov odpadu, konsolidáciou počtu odvozov či znížením nákladov na vykladanie a manipuláciu. V tejto situácii tak OV pravdepodobne dosiahne významné zníženie nákladov a významné zefektívnenie v porovnaní s prípadom, keď by to členovia robili individuálne, a OV tak splní podmienky zjednodušenej metódy. vi) Spoločné obstarávanie vstupných surovín 9. Spoločné obstarávanie vstupných surovín pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva obstarávanie pre významné objemy, aby mohla získať významné zľavy, lepšie dodacie podmienky a/alebo úverové podmienky v porovnaní s tým, čo by získal individuálny výrobca. Okrem toho, že OV obstaráva vstupné suroviny na svoj účet, môže zabezpečiť aj správne skladovanie a/alebo dodávku týchto výrobkov členom. Keď OV obstaráva pre svojich členov hnojivá, zakúpené zvieratá alebo iné vstupy, napríklad palivo a elektrinu, tieto vstupy predstavujú významné náklady (51). Ak OV vykonáva obstarávanie týchto vstupov pre objem zodpovedajúci výrobe viac ako polovice spoločne komercializovaných hospodárskych zvierat, pravdepodobne dosiahne významné zefektívnenie. V takej situácii by OV spĺňala podmienky zjednodušenej metódy. Obstarávanie iného druhu vstupov, ako je podpora IT, genetické poradenstvo, veterinárne služby, služby inseminácie zvyčajne samé osebe nepredstavujú významné náklady pre OV, aby sa splnili podmienky zjednodušenej metódy a preto nie je pravdepodobné, že OV dosiahne významné zefektívnenie na využitie odchýlky. vii) Kombinácia činností 10. Kombinácia činností je situácia, v ktorej žiadna z činností pokrývajúca viac ako polovicu hospodárskych zvierat komercializovaných OV v určitých situáciách pravdepodobne nepovedie k významnému zefektívneniu. Podrobnejšie o kombináciách činností pozri rámček ďalej v texte. SEKTOR PLODÍN PESTOVANÝCH NA ORNEJ PÔDE Použitie skúšky významného zefektívnenia Príklady situácií, v prípade ktorých spoločné činnosti uvedené v článku 171 nariadenia o spoločnej organizácii trhov pravdepodobne povedú k významnému zefektívneniu v rámci zjednodušenej metódy. i) Spoločná distribúcia Spoločná distribúcia môže zahŕňať tieto činnosti: spoločnú prepravu, vybudovanie distribučného strediska alebo predajnej infraštruktúry a/alebo organizovanie predajnej platformy. 1. Spoločná preprava pravdepodobne v určitých situáciách povedie k významnému zefektívneniu. Môže to byť napríklad v prípade, ak OV organizuje prepravné služby (cestná, železničná alebo námorná doprava) z miest žatvy do miest skladovania alebo spracovania kupujúceho v prípade viac ako polovice objemov plodín komercializovaných OV. V tejto situácii môže OV podnikať v oblasti prepravy efektívnejšie v porovnaní s prípadom, keď by to členovia robili jednotlivo. OV môže napríklad dosiahnuť úspory z rozsahu prepravou väčších objemov, konsolidáciou počtu dodávok či znížením nákladov na vykladanie a manipuláciu. V tejto situácii tak OV pravdepodobne dosiahne významné zníženie nákladov a významné zefektívnenie v porovnaní s prípadom, keď by to členovia robili individuálne, a OV tak splní podmienky zjednodušenej metódy. 2. Vybudovanie distribučného strediska alebo predajnej infraštruktúry a/alebo organizovanie predajnej platformy Komisia nevie o situácii, v ktorej by samotné distribučné stredisko, predajná infraštruktúra a/alebo platforma internetového predaja viedli k dostatočnému významnému zefektívneniu, aby sa splnili podmienky skúšky významného zefektívnenia v sektore plodín pestovaných na ornej pôde. Ak by sa však skombinovali s inými činnosťami, ako je doprava alebo kontrola kvality, spoločné náklady sú značné a mohlo by sa tým dosiahnuť významné zefektívnenie, ak by objemy, ktorých sa činnosti týkajú, predstavovali viac ako polovicu objemov komercializovaných organizáciou výrobcov. Preto OV pravdepodobne dosiahne významné zefektívnenie a splní tak podmienky zjednodušenej metódy. OV by napríklad mohla spoločne zorganizovať distribučné stredisko, dopravu výroby a platformu internetového predaja. Ak objemy, ktorých sa tieto činnosti týkajú, predstavujú viac ako polovicu objemov komercializovaných OV, náklady na vytvorenie a zorganizovanie týchto činností sú značné a tieto činnosti spolu pravdepodobne povedú k významnému zefektívneniu, takže OV splní podmienky zjednodušenej metódy. ii) Spoločná propagácia 3. Spoločná propagácia pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vyvíja a komercializuje výrobok s pridanou hodnotou. Výrobok má „pridanú hodnotu“ napríklad, ak sa líši od iných výrobkov na základe osobitného súboru vlastností s cieľom splniť konkrétne požiadavky zákazníkov. OV môže odlíšiť svoj výrobok na základe obsahu bielkovín, použitého osiva, použitia hnojív, obsahu vlhkosti a veľkosti plodín pri dodaní alebo miesta pôvodu či iných faktorov. Napríklad v sektore olejnatých semien by propagácia mohla zahŕňať technické informácie o dávkach krmiva. V tejto súvislosti spoločná propagácia je marketingová časť integrovanej stratégie predaja tohto výrobku s pridanou hodnotou, pričom spoločná propagačná činnosť je jednou z viacerých činností vykonávaných v rámci tejto stratégie. OV stanovuje a zaručuje súlad so súborom špecifikácií výrobku. Zahŕňa to napr. vytvorenie primeraného súboru špecifikácií, plánovanie procesu výroby a kontrolu kvality v súvislosti s týmito špecifikáciami, obstaranie vstupných surovín potrebných na dodržanie týchto špecifikácií atď. Náklady OV a jej členov na dosiahnutie súladu s týmto integrovaným prístupom sú významné, ak predstavujú aspoň viac ako polovicu objemov komercializovaných OV. V takejto situácii OV splní podmienky zjednodušenej metódy. Sektorové činnosti v oblasti spoločnej propagácie, ako je napríklad všeobecná propagácia spotreby plodín pestovaných na ornej pôde, nie sú relevantné na účely odchýlky, pretože nie sú činnosťou vykonávanou jednou OV, ale činnosťou, ktorá je koordinovaná medzi organizáciami výrobcov v rovnakom sektore a ktorá má byť prínosom pre celý sektor, a nie výlučne pre jednu OV. iii) Spoločná organizácia kontroly kvality 4. Spoločná organizácia kontroly kvality pravdepodobne v určitých situáciách povedie k významnému zefektívneniu. Môže to byť napríklad v prípade, keď OV zabezpečuje jednotnú kvalitu výrobkov vyrobených svojimi členmi, lebo to vyžadujú právne predpisy alebo stanovené normy požadované kupujúcimi. Môže to byť takisto prípad spoločného sušenia a miešania plodín na dosiahnutie štandardu kvality požadovaného kupujúcim. OV v prvom rade pomáha zabezpečiť kvalitu prostredníctvom poradenstva a podpory v súvislosti s výrobnými procesmi. OV pritom poskytuje služby, ako je poradenstvo v oblasti používania lepších metód aplikovania chemikálií a hnojív a lepších metód napr. oborávania, hnojenia, presádzania, boja proti škodcom atď. a/alebo pomoc pri riešení výrobných problémov v poľnohospodárskom podniku a problémov regulácie a inšpekcie, aby výrobca zvýšil kvalitu svojho výrobku. Po druhé, OV vykonáva aj laboratórne skúšanie (vlastné alebo externé) na overenie kvality plodín (bielkovín, vlhkosti, veľkosti semien, nečistôt atď.) vyrobených svojimi členmi, ktoré bude OV komercializovať. Takéto skúšanie sa vykonáva buď s cieľom preukázať nezávislým certifikačným/kontrolným orgánom, že výrobky spĺňajú regulačné požiadavky alebo normy, a/alebo preukázať kupujúcemu, resp. kupujúcim, že výrobky spĺňajú ich požiadavky. Náklady na všetky tieto činnosti sú významné, ak tieto činnosti predstavujú viac ako polovicu objemu plodín komercializovaných OV. V tejto situácii OV pravdepodobne dosiahne významné zefektívnenie, lebo pre jednotlivého člena by bolo podstatne nákladnejšie dosiahnuť rovnaký výsledok samostatne. OV by teda spĺňala podmienky zjednodušenej metódy. iv) Spoločné využívanie zariadení alebo skladovacích priestorov 5. Spoločné využívanie zariadení pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do významných poľnohospodárskych strojov (ako je kombajn alebo vysušovač) a zabezpečuje ich správne používanie a údržbu. V takom prípade OV na začiatku znáša investičné náklady zakúpením zariadení (nových alebo použitých) na pestovanie plodín na ornej pôde a/alebo na spracovanie zozbieraných plodín. OV následne znáša ďalšie náklady týkajúce sa údržby a zabezpečenia správneho používania zariadení (napr. na odbornú prípravu). Počiatočné investície a ďalšie náklady na zariadenia znamenajú významné náklady, ak sa týkajú významných objemov. V tejto súvislosti sú náklady na používanie zariadení významné, ak sa významná časť objemov komercializovaných OV vyrába pomocou spoločne vlastnených zariadení. Ak sa zariadenia používajú na výrobu viac ako polovice objemu plodín komercializovaných OV, OV preto pravdepodobne dosiahne významné zefektívnenie. Nové zariadenia/stroje sú často potrebné na zvýšenie produktivity, ako aj na zabezpečenie, aby výrobok spĺňal požiadavky trhu. Niektorí výrobcovia si však nemôžu dovoliť nové zariadenia pre nutnosť veľkých investícií, preto spoločné využívanie zariadení môže členom ušetriť náklady a zvýšiť ich produktivitu. V takejto situácii OV splní podmienky zjednodušenej metódy. 6. Spoločné využívanie skladovacích priestorov pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva potrebné investície do skladovacích priestorov na splnenie požiadaviek v oblasti zdravia a priemyselného odvetvia a zabezpečuje ich správne používanie a údržbu. OV znáša počiatočné investičné náklady na skladovanie prostredníctvom nákupu alebo plánovania a budovania priestorov. OV znáša ďalšie investičné náklady na skladovanie prostredníctvom modernizácie priestorov. Investície do skladovacích priestorov znamenajú významné náklady, ak sa týkajú významných objemov. Náklady na používanie skladovacích priestorov sú významné aj vtedy, keď sa v nich skladuje významná časť objemov OV. Ak sa skladovacie činnosti týkajú viac ako polovice plodín komercializovaných OV, a sú teda významné z hľadiska objemu, OV pravdepodobne dosiahne významné zefektívnenie. Poskytovanie skladovacích priestorov OV môže viesť k zníženiu nákladov v porovnaní so situáciou, keď členovia musia do skladovania investovať jednotlivo. Skladovanie výrobku bez nutnosti okamžite ho dodať tretej strane, podľa možnosti počas dlhšieho obdobia a vo väčších množstvách, umožňuje členom OV predať ich výrobky, keď je cena výhodnejšia, teda nie nevyhnutne v čase žatvy, keď je ponuka najväčšia. V takejto situácii OV splní podmienky zjednodušenej metódy. v) Spoločné obstarávanie vstupných surovín 7. Spoločné obstarávanie vstupných surovín pravdepodobne v určitých situáciách povedie k významnému zefektívneniu. Môže to byť napríklad v prípade, keď OV vykonáva obstarávanie pre významné objemy, aby mohla získať významné zľavy, lepšie dodacie podmienky a/alebo úverové podmienky v porovnaní s tým, čo by získal individuálny výrobca. Okrem toho, že OV obstaráva vstupné suroviny na svoj účet, môže zabezpečiť aj správne skladovanie a/alebo dodávku týchto výrobkov. Keď OV obstaráva pre svojich členov hnojivá, pesticídy alebo energiu (palivo, elektrinu), tieto vstupy predstavujú významné náklady (52). Ak OV vykonáva obstarávanie týchto vstupov pre objem zodpovedajúci výrobe viac ako polovice spoločne komercializovaných plodín, pravdepodobne dosiahne významné zefektívnenie. V takejto situácii OV splní podmienky zjednodušenej metódy. Obstarávanie iného druhu vstupov, ako je podpora IT, finančné služby, ekonomické a technické poradenstvo, skúšanie, plánovanie žatvy zvyčajne samé osebe nepredstavujú významné náklady pre OV. Nie je teda pravdepodobné, že OV dosiahne významné zefektívnenie na využitie odchýlky. vi) Kombinácia činností 8. Kombinácia činností je situácia, v ktorej žiadna z činností pokrývajúca viac ako polovicu plodín pestovaných na ornej pôde komercializovaných OV v určitých situáciách pravdepodobne nepovedie k významnému zefektívneniu. Podrobnejšie o kombinácii činností pozri rámček ďalej v texte. Kombinácia činností Príklady situácií, v prípade ktorých kombinované činnosti uvedené v článkoch 169, 170 a 171 nariadenia o spoločnej organizácii trhov pravdepodobne povedú k významnému zefektívneniu v rámci zjednodušenej metódy. Zistilo sa, že už opísané činnosti na zvýšenie efektívnosti v mnohých prípadoch prinášajú významné zefektívnenie, ak sa týkajú viac ako polovice objemov komercializovaných OV. Ak OV vykonáva dve alebo viac činností na zvýšenie efektívnosti, z ktorých každá sa týka objemov menších ako polovica objemov komercializovaných OV, súčet a/alebo kombinácia účinkov zefektívnenia vytvorených rôznymi činnosťami môže byť dostatočne významná na to, aby OV splnila podmienky skúšky významného zefektívnenia. Rôzne činnosti na zvýšenie efektívnosti sa môžu týkať rovnakých objemov (t. j. činnosti sa prekrývajú) alebo sa môžu týkať samostatných objemov. Ak sa činnosť na zvýšenie efektívnosti týka len veľmi malej časti (napr. 10 % alebo 15 %) objemov komercializovaných OV, je nepravdepodobné, že to prispeje k významnému zefektívneniu, pretože sama osebe vedie k obmedzenému zefektívneniu a je nepravdepodobné, že jej kombinácia s inou činnosťou povedie k významnému zefektívneniu činností OV. OV tak pravdepodobne nedosiahne významné zefektívnenie vykonávaním ďalšej činnosti na zvýšenie efektívnosti, ktorá sa týka veľmi malej časti komercializovaných objemov. Inými slovami, OV pravdepodobne nesplní podmienky skúšky významného zefektívnenia vykonávaním ďalšej činnosti na zvýšenie efektívnosti, ktorá sa týka veľmi malej časti komercializovaných objemov. Takisto vzhľadom na to, že úspory z rozsahu nemajú priamočiary charakter, zefektívnenie dosiahnuté prostredníctvom činnosti s daným objemom je dvakrát väčšie ako zefektívnenie dosiahnuté dvomi činnosťami, ktoré sa týkajú polovičného objemu. A zase zefektívnenie dosiahnuté dvomi činnosťami, ktoré sa týkajú polovičného objemu, je takisto trikrát väčšie ako zefektívnenie dosiahnuté tromi činnosťami, ktoré sa týkajú tretiny objemu. V dôsledku toho môže OV stále spĺňať podmienky skúšky významného zefektívnenia kombináciou činností na zvýšenie efektívnosti, ak celkový objem, ktorého sa takáto kombinácia činností týka (súčet objemov, ktorých sa týkajú rôzne činnosti), je vyšší než objem len pre jednu činnosť, a keď sa tento celkový objem zvýši vždy, keď sa určitá činnosť pridá. Pokiaľ ide o dve činnosti na zvýšenie efektívnosti, je pravdepodobné, že kombinácia dvoch činností povedie k významnému zefektívneniu, ak súčet objemov, ktorých sa tieto dve činnosti týkajú, je vyšší ako 70 % objemov komercializovaných OV. V takomto prípade sa žiadna z činností netýka objemu menej ako 20 % (inak OV spĺňa podmienky skúšky významného zefektívnenia pomocou inej činnosti posúdenej samostatne, t. j. bez potreby jej kombinácie s ďalšou činnosťou). Ak sa aspoň jedna činnosť týka objemu na úrovni 35 %, tak súčet a/alebo kombinácia účinkov zefektívnenia vytvorených týmito dvomi činnosťami bude pravdepodobne dostatočne významná na to, aby OV splnila podmienky skúšky významného zefektívnenia. Pokiaľ ide o tri činnosti na zvýšenie efektívnosti, je pravdepodobné, že kombinácia troch činností povedie k významnému zefektívneniu, ak súčet objemov, ktorých sa tieto tri činnosti týkajú, je viac ako 100 % objemov komercializovaných OV. V takomto prípade sa žiadna z činností netýka objemu menej ako 20 % (inak OV spĺňa podmienky skúšky významného zefektívnenia pomocou jednej z dvoch ďalších činností alebo dvoch ďalších činností spolu). Môže existovať určitý počet kombinácií troch činností (napríklad dve činnosti, ktoré sa týkajú objemov približne 40 % pre každú činnosť, spolu s treťou činnosťou, ktorá sa týka približne 20 %, alebo tri činnosti, ktoré sa týkajú približne 33 % pre každú činnosť). Kombinácia účinkov zefektívnenia vytvorených týmito tromi činnosťami bude pravdepodobne dostatočne významná na to, aby OV splnila podmienky skúšky významného zefektívnenia. Je veľmi málo pravdepodobné, že akákoľvek činnosť, ktorá samá osebe nepostačuje na dosiahnutie významného zefektívnenia (napr. obstarávanie služieb IT, celková propagácia), povedie k významnému zefektívneniu v prípade jej kombinácie a je preto veľmi málo pravdepodobné, že môže prispieť k významnému zefektívneniu v prípade kombinácie činností. i) Kombinácia dvoch činností s prekrývaním objemov: Môže to napríklad nastať, ak OV používa zariadenie na miešanie obilia rôznych vlastností podľa požiadaviek odberateľa a toto obilie uskladňuje na uvedené účely. Tieto dve integrované činnosti umožňujú OV, aby uspokojila dopyt odberateľov, ktorí požadujú zmesi s osobitnými vlastnosťami (ako napríklad pekárne), ktorý by jednotliví poľnohospodári buď neboli schopní vôbec uspokojiť alebo by neboli schopní ho uspokojiť v požadovanej kvalite/objeme/čase/cene. Ak sa tieto dve činnosti OV, posudzované spolu, týkajú viac ako 70 % objemu plodín pestovaných na ornej pôde komercializovaných OV, majú potenciál dosiahnuť významné úspory nákladov v porovnaní so situáciou, v ktorej sa jednotliví výrobcovia usilujú uspokojiť dopyt po konkrétnych zmesiach obilia a môžu dokonca OV umožniť ponúkať takéto zmesi, ak to jej členovia nemôžu robiť samostatne. V takej situácii OV pravdepodobne dosiahne významné zefektívnenie a splní tak podmienky zjednodušenej metódy. ii) Kombinácia dvoch činností bez prekrývania objemov: Môže to byť napríklad nastať vtedy, ak OV obstaráva trhový podiel krmiva pre zvieratá potrebného na chov dobytka členmi a členovia OV spoločne využívajú získané zariadenia na výrobu ďalšej časti krmiva pre zvieratá potrebného na chov hovädzích zvierat členmi. Ak sa tieto dve činnosti OV, posudzované spolu, týkajú krmiva požadovaného pre viac ako 70 % objemu hospodárskych zvierat komercializovaných OV, majú potenciál dosiahnuť významné úspory nákladov v porovnaní so situáciou, v ktorej chovatelia hospodárskych zvierat krmivo obstarávajú na trhu samostatne alebo ho vyrábajú pomocou strojov, ktoré získali samostatne. V takejto situácii OV pravdepodobne dosiahne významné zefektívnenie a splní tak podmienky zjednodušenej metódy. iii) Kombinácia troch činností s prekrývaním objemov: Kombinácia činností je situácia, v ktorej žiadna z činností pokrývajúca viac ako polovicu olivového oleja komercializovaného OV v určitých situáciách pravdepodobne nepovedie k významnému zefektívneniu. Môže to napríklad nastať vtedy, ak OV kombinuje činnosti spojené s predajom olivového oleja plneného do fliaš. Ak OV spoločne skladuje olivový olej, vykonáva spoločné plnenie do fliaš a označovanie a prevádzkuje spoločnú distribučnú sieť, tieto tri činnosti OV predstavujú integrovaný systém výroby olivového oleja plneného do fliaš, ktorý znamená významné investičné náklady. Ak sa objem olivového oleja prechádzajúci cez tento integrovaný systém týka najmenej tretiny objemu olivového oleja komercializovaného OV, tieto činnosti, posudzované spolu, majú potenciál dosiahnuť významné úspory nákladov v porovnaní so situáciou, v ktorej tieto činnosti vykonávajú jednotliví výrobcovia olivového oleja. V takejto situácii OV pravdepodobne dosiahne významné zefektívnenie a splní tak podmienky zjednodušenej metódy.